《哭友人故校书王君夷仲》
宋代·员兴宗

天台插天天一色，先生乃在山之侧。
拥书万卷日逍遥，户外绝之尘土客。
自跡诗书分战场，垂垂六甲皆科郎。
治言说尽万物理，亦有苦语原天荒。
保宁之军愤苛取，大夫回回军吏苦。
公来约束仗忠信，健儿三千胆如鼠。
倦游俯仰栖瀛洲，吏非散仙矧肯留。
金门间作林下语。对之使我销百忧。
人皆病心公病膝，归卧轻舟江月夕。
君不见书剑只今谁访君，灵鹫萧萧墓三尺。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。